সিটি নির্বাচন ঘিরে বিএনপির অস্বস্তি, আইএমএফ মিশনের সফর, রাষ্ট্রপতির সাক্ষাৎকারসহ নানা খবর
সমকালের প্রধান খবর হিসেবে উঠে এসেছে নবনিযুক্ত রাষ্ট্রপতি মোহাম্মদ সাহাবুদ্দিনের সাক্ষাৎকার। খবরের শিরোনাম “প্রয়োজন হলে তখন আমার শুভচিন্তার প্রতিফলন ঘটাব”।
সাক্ষাৎকারে উঠে এসেছে, রাষ্ট্রপতির কর্ম জীবন, নতুন দায়িত্বের চ্যালেঞ্জ এবং রাজনৈতিক চিন্তাধারার নানা দিক।
সমকালকে তিনি বলেছেন, কিভাবে তিনি রাষ্ট্রপতি পদে মনোনয়নের ডাক পেলেন। তিনি বলেন, "হঠাৎই, সম্ভবত রাষ্ট্রপতি পদে মনোনয়নপত্র দাখিলের তিন দিন আগে স্বয়ং আওয়ামী লীগ সভাপতি প্রধানমন্ত্রী শেখ হাসিনা আমাকে ফোন করেন।"
"তিনি রাষ্ট্রপতি পদে মনোনয়নপত্র দাখিলের জন্য প্রস্তুতি নিতে বললেন। নির্বাচন কমিশনের ওয়েবসাইট থেকে কীভাবে ফরম পাব; পূরণ করতে হবে ইত্যাদি বিষয়েও ধারণা দেন," সমকালকে দেয়া ইন্টারভিউতে বলেন রাষ্ট্রপতি।
পাঁচ সিটি নির্বাচনকে ঘিরে নয়া দিগন্তের প্রধান শিরোনাম “গাজীপুর ও বরিশাল নিয়ে চিন্তিত আওয়ামী লীগ”। খবরে বলা হচ্ছে, সিটি নির্বাচনে দলীয়ভাবে মাঠের প্রধান বিরোধী দল বিএনপি অংশ না নেয়ায় রাজনৈতিক অঙ্গনে উত্তাপ কিছুটা কম।
খবরে বলা হয়, বিএনপিবিহীন নির্বাচনেও স্বস্তি পাচ্ছে না ক্ষমতাসীন দল আওয়ামী লীগ। তবে, রাজশাহী, খুলনা ও সিলেট নিয়ে নির্ভার থাকলেও বরিশাল ও গাজীপুরের তাদের অভ্যন্তরীণ কোন্দল ভয়াবহ আকার ধারণ করেছে।
এই দুই সিটিতে দলীয় কোন্দল মীমাংসা করে কিভাবে জয়ের ধারা অব্যাহত রাখা যায় সে বিষয়ে আওয়ামী লীগের কেন্দ্রীয় নেতারা কৌশল নির্ধারণ করছেন।
একই বিষয় নিয়ে প্রধান শিরোনাম করেছে কালের কণ্ঠ। তাদের শিরোনাম, “হলফনামা প্রকাশে এবারও গড়িমসি”। প্রতিবেদনে বলা হচ্ছে, রবিবার সন্ধ্যা পর্যন্ত গাজীপুর সিটি করপোরেশন নির্বাচনে প্রার্থীদের হলফনামা ইসির ওয়েবসাইটে প্রকাশ করা হয়নি।
কেন হয়নি—এ প্রশ্নে সংশ্লিষ্ট কর্মকর্তারা বলেছেন, বিষয়টি সম্পর্কে খোঁজখবর নেওয়া হবে। এর আগে ঢাকার দুই সিটি করপোরেশন নির্বাচনে প্রার্থীদের ব্যক্তিগত তথ্যের হলফনামা প্রকাশেও বিলম্ব হয়েছিল।
একাদশ জাতীয় সংসদ নির্বাচনে সংরক্ষিত আসনের প্রার্থীদের হলফনামা প্রকাশ করা হয়েছিল নির্বাচিতরা সংসদ সদস্য হিসেবে শপথ নেওয়ার পর।
বাংলাদেশ প্রতিদিনের শিরোনাম, “কেন্দ্রের নির্দেশ অমান্য নাকি কৌশল”।
প্রতিবেদনে বলা হচ্ছে, আসন্ন পাঁচ সিটি করপোরেশন নির্বাচন বর্জনের ঘোষণা দিলেও কাউন্সিলর পদে অংশ নিচ্ছেন বিএনপির অনেকেই। দলীয় প্রতীক না থাকায় কাউন্সিলর পদে স্বতন্ত্র প্রার্থী হিসেবে দাঁড়াচ্ছেন তারা।
প্রত্যক্ষ বা পরোক্ষভাবে প্রচারণাও শুরু করে দিয়েছেন অনেকে। একইভাবে মেয়র পদে প্রার্থী হলে বহিষ্কারের ঝুঁকি থাকলেও এ পদে নির্বাচনে অংশ নেওয়ার আগ্রহ প্রকাশ করছেন অনেকে। এ নিয়ে কেন্দ্রীয় ও তৃণমূল বিএনপির নেতা-কর্মীদের মাঝে এক ধরনের টানাপোড়েন চলছে।
ঢাকা-নারায়ণগঞ্জ রেল ট্র্যাকের অগ্রগতি নিয়ে শিরোনাম করেছে নিউ এইজ। তাদের শিরোনাম “Half of work done in 8 years, cost doubles”। খবরে বলা হচ্ছে, ঢাকা-নারায়ণগঞ্জ রুটে ১৭ কিলোমিটার রেলপথকে ডাবল লাইনে পরিণত করার কাজ আট বছরেও শেষ হয়নি।
বাংলাদেশ রেলওয়ের উদ্যোগে নেওয়া এই প্রকল্পের সময় সীমা এ নিয়ে পাঁচবার বাড়ানো হয়েছে এবং ব্যয় প্রায় দ্বিগুণ হয়েছে এ সময়ের মধ্যে। তা সত্ত্বেও থমকে আছে অগ্রগতি।
অন্যদিকে এই প্রকল্পের কাজের কারণে আংশিকভাবে পাঁচ মাসেরও বেশি সময় ধরে এই রুটে ট্রেন চলাচল বন্ধ রয়েছে, যার ফলে মানুষ ভোগান্তির শিকার হচ্ছেন।
বণিক বার্তার প্রধান খবর “রুগ্ণ আর্থিক প্রতিষ্ঠানগুলোর ভবিষ্যৎ কী”। প্রতিবেদনে বলা হচ্ছে, বাংলাদেশ ব্যাংক অনুমোদিত ৩৫ আর্থিক প্রতিষ্ঠানের অর্ধেকই এখন অস্তিত্ব টিকিয়ে রাখার সংগ্রামে। মরণাপন্ন দশায় অন্তত ১০টি।
পরিচালনা পর্ষদ ও ব্যবস্থাপনা কর্তৃপক্ষের যোগসাজশে আর্থিক প্রতিষ্ঠানের অর্থ লুণ্ঠনের অভিযোগ উঠেছে বারবার। ঋণের নামে বের করে নেয়া অর্থ ফিরছে না আর্থিক প্রতিষ্ঠানে।
এখন আমানতকারীদের অর্থও ফেরত দিতে পারছে না এসব আর্থিক প্রতিষ্ঠান। এক্ষেত্রে সুশাসন ফিরিয়ে আনতে উদ্যোগ নেয়ার কথা জানিয়েছে বাংলাদেশ ব্যাংক।
দ্য ডেইলি স্টারের বিশেষ প্রতিবেদন, “Buying Airbus Planes: Biman’s move puzzling”। এই খবরে বলা হচ্ছে, বিমান গত বছর প্লেনের কার্গো হোল্ডে ২৮ হাজার টনের কিছু বেশি মাল বহন করেছিল, যেখানে তাদের সক্ষমতা রয়েছে ৪.৯৮ লাখ টন পরিবহনের। অর্থাৎ সক্ষমতার মাত্র ৬ শতাংশ ব্যবহার হয়েছে।
আবার সিভিল এভিয়েশন অথরিটি অফ বাংলাদেশ (সিএএবি) এর একটি নীরিক্ষায় দেখা গেছে একই বছর, বিমান আন্তর্জাতিক ফ্লাইটে সাড়ে ২০ লাখের বেশি যাত্রী বহন করেছিল। এ সময় প্রায় ৭ লাখ আসন খালি ছিল, যা সক্ষমতার ৭৬ শতাংশ ব্যবহার হয়েছে।
কিন্তু এরপরও বিমান এয়ারবাস কোম্পানির কাছ থেকে নতুন যাত্রীবাহী এবং মালবাহী বিমান কেনার পরিকল্পনা করছে।
“নিট রিজার্ভ প্রকাশ ও খেলাপি হ্রাসের তাগিদ” -রিজার্ভ সংক্রান্ত এই খবর শিরোনাম করেছে যুগান্তর। খবরে বলা হচ্ছে, বৈদেশিক মুদ্রার নিট রিজার্ভ অর্জন ও খেলাপি ঋণ কমানোর বিষয়ে জোর তাগিদ দিয়েছে আন্তর্জাতিক মুদ্রা তহবিল (আইএমএফ)।
তাদের ঋণের শর্ত অনুযায়ী জুনের মধ্যে নিট রিজার্ভ ২৪ দশমিক ৪৬ বিলিয়ন মার্কিন ডলারে পৌঁছাতে প্রয়োজন ৪৫০ কোটি ডলার। নির্দিষ্ট সময়ের মধ্যে এটা অর্জন ও প্রকাশের বিষয়ে গুরুত্বারোপ করেন।
এজন্য সংস্থাটি  রাষ্ট্রায়ত্ত বাণিজ্যিক ব্যাংকগুলোর খেলাপি ঋণের সর্বশেষ অবস্থা, বিশ্বের বিভিন্ন দেশের ব্যাংকগুলোতে পড়ে থাকা বাংলাদেশিদের তিন বিলিয়ন মার্কিন ডলারের তথ্যের ব্যাপারে জানতে চেয়েছে।
দেশ রূপান্তরের প্রধান শিরোনাম “নিয়োগ ঝুলে থাকে বছরের পর বছর”। খবরে বলা হচ্ছে, গত ২৩শে ফেব্রুয়ারি খাদ্য অধিদপ্তরের সামনে মানববন্ধন করেছিলেন অধিদপ্তরের বিভিন্ন পদে নিয়োগপ্রত্যাশীরা। এখন মে মাস চললেও তাদের আলটিমেটাম আর মানা হয়নি।
অথচ পাঁচ বছর আশ্বাস ছাড়া আর কিছুই পাচ্ছেন না। অংশ নিয়েছেন লিখিত ও মৌখিক পরীক্ষায়। কিন্তু চূড়ান্ত ফল আজ নয়তো কাল করে করেই পাঁচ বছর পার হয়েছে।
আবহাওয়া পরিস্থিতি নিয়ে প্রধান শিরোনাম করেছে প্রথম আলো “গ্রীষ্মে অতি উষ্ণতার বিপদ”। খবরে বলা হচ্ছে, সদ্য শেষ হওয়া এপ্রিল মাসটি ছিল দেশের ইতিহাসের সবচেয়ে উষ্ণ মাস।
মাসটিতে স্বাভাবিকের চেয়ে তাপমাত্রা ছিল দুই ডিগ্রি বেশি। বৃষ্টি কম হয়েছে ৬৬ শতাংশ।
মে মাসের প্রথম সপ্তাহে দেশের কোথাও কোথাও বৃষ্টি হলেও দিনে গরমের কষ্ট কমেনি। বিশেষজ্ঞরা বলছেন বাংলাদেশে গ্রীষ্মকালের গরম রীতিমতো দুর্যোগে রূপ নিচ্ছে।
কবিগুরু রবীন্দ্রনাথ ঠাকুরের জন্ম বার্ষিকী নিয়ে বাংলাদেশ প্রতিবেদনের খবর, “আজ বিশ্বকবির জন্মদিন”। খবরে বলা হচ্ছে, আজ ২৫ বৈশাখ, কবিগুরু রবীন্দ্রনাথ ঠাকুরের ১৬২তম জন্মদিন।
১২৬৮ বঙ্গাব্দের ২৫ বৈশাখ (১৮৬১ সালের ৮ মে) কলকাতার জোড়াসাঁকোর ঠাকুরবাড়িতে জন্মগ্রহণ করেন বিশ্বকবি রবীন্দ্রনাথ। তিনি ছিলেন একাধারে কবি, নাট্যকার, কথাশিল্পী, চিত্রকর, গীতিকার, সুরকার, সংগীত পরিচালক, ছোট গল্পকার ও ভাষাবিদ।
প্রথম আলোর খবর “সাইবার জগতে নতুন নতুন ফাঁদ” । খবরে বলা হচ্ছে, ব্যবহারকারীর অজান্তে ফেসবুকসহ বিভিন্ন অনলাইন মাধ্যম নিয়ন্ত্রণে নিয়ে প্রতারণার ঘটনা ঘটছেই। এর সাথে যুক্ত হয়েছে লোভনীয় বিজ্ঞাপনের মাধ্যমে ঋণ দেয়ার মাধ্যমে ফাঁদে ফেলার প্রতারণা।
গত আড়াই বছর ঢাকা মহানগর গোয়েন্দা পুলিশের সাইবার অ্যান্ড স্পেশাল ক্রাইম বিভাগে আসা ৪০৬টি মামলার তথ্য বিশ্লেষণ করে অনলাইন অপরাধের এসব ধরন সম্পর্কে জানা গিয়েছে।
আবহাওয়াকে গুরুত্ব দিয়ে আরেকটি খবর করেছে যুগান্তর। তাদের শিরোনাম “সাগরে বাতাসের ঘূর্ণি-কুণ্ডলী, ৩৫ জেলায় দাবদাহ”। প্রতিবেদনে বলা হচ্ছে,  সোমবার সকাল ৮টার পর বঙ্গোপসাগরে লঘুচাপ সৃষ্টির অবস্থা তৈরি হতে পারে।
যা বাংলাদেশ উপকূল থেকে ১২শ থেকে ১৮শ কিলোমিটার আজ রাত ৮টার পর বা এ সময়ের মধ্যে তা নিম্নচাপে পরিণত হতে পারে। পরে যা আরও ঘণীভূত হয়ে বিভিন্ন স্তর পেরিয়ে শেষ পর্যন্ত ‘মোচা’ নামের ঘূর্ণিঝড়ে রূপ নিতে পারে।
যদিও বাংলাদেশ আবহাওয়া অধিদপ্তর বলছে, ৪৮ ঘণ্টায় সাগরে লঘুচাপ সৃষ্টি হতে পারে।
তীব্র গরমের মধ্যে বিদ্যুৎ বিভ্রাট নিয়ে নিউ এইজের খবর “Frequent power cuts return with heatwave”। খবরে বলা হচ্ছে সাম্প্রতিক তাপপ্রবাহ দেশের তিন-চতুর্থাংশ অঞ্চলকে গ্রাস করেছে। এর ধারাবাহিকতায় বিদ্যুতের চাহিদা বেড়েছে নাটকীয়ভাবে।
ফলে ভুগতে হচ্ছে ঘন ঘন বিদ্যুৎ বিচ্ছিন্নতায়। সামনের দিনগুলোয় এই তাপপ্রবাহ অব্যাহত থাকবে বলে আশঙ্কা করা হচ্ছে, যা সপ্তাহ শেষে তীব্র আকার ধারণ করবে, ফলে বিদ্যুতের বাড়তি চাহিদা বিদ্যুৎ প্রকল্পগুলোয় বাড়তি চাপ সৃষ্টি করছে।
এদিকে যুক্তরাজ্য সফরে গিয়ে দেশটির পররাষ্ট্রমন্ত্রী জেমস ক্লিভারলি, কমনওয়েলথ মহাসচিব ব্যারনেস প্যাট্রিসিয়া এবং দেশটির সাবেক প্রধানমন্ত্রী টনি ব্লেয়ারের সঙ্গে বৈঠক করেছেন প্রধানমন্ত্রী শেখ হাসিনা।
ওইসব বৈঠকের নানা খবর প্রায় প্রতিটি দৈনিকের প্রথম পাতায়  উঠে এসেছে। বণিক বার্তার শিরোনাম “অবাধ ও সুষ্ঠু নির্বাচন করতে চায় সরকার”। বৈঠক শেষে সাংবাদিকদের ব্রিফ করেন পররাষ্ট্রমন্ত্রী ড. এ কে আব্দুল মোমেন।
থ্যালাসেমিয়া দিবসকে ঘিরে নয়া দিগন্তের প্রধান শিরোনাম “বাংলাদেশে অসংখ্য থ্যালাসিমিয়া রোগী : নেই স্থায়ী চিকিৎসা”।
প্রতিবেদনে বলা হচ্ছে, বাংলাদেশে প্রচুর থ্যালাসিমিয়া রোগী। বোন ম্যারে প্রতিস্থাপন করলে বেশির ভাগ থ্যালাসিমিয়া রোগীকে বাঁচানো যায়।
কিন্তু বাংলাদেশে স্থায়ী কোনো চিকিৎসা নেই। চিকিৎসকরা বলেছেন, থ্যালাসেমিয়া রোগের চিকিৎসা আছে, তবে তা অনেক ব্যয়বহুল।
দেশ রূপান্তরের খবর, “সুদান থেকে ৭০ বাংলাদেশি ফিরছেন আজ”। খবরে বলা হচ্ছে, যুদ্ধ কবলিত সুদান থেকে ৭০ বাংলাদেশি সৌদি এয়ারফোর্সের বিশেষ ফ্লাইটে রবিবার দুপুরে জেদ্দা বিমানবন্দরে পৌঁছান।
তাদের রাত ১টায় জেদ্দা বিমানবন্দর থেকে র‌ওনা হয়ে আজ সোমবার ঢাকায় পৌঁছানোর কথা রয়েছে।

Summary Not Found